Μαργκρέτε Βεστάγκερ

Η Μαργκρέτε Βεστάγκερ είναι Δανή πολιτικός, μέλος του Κοινωνικού Φιλελεύθερου Κόμματος, Εκτελεστική Αντιπρόεδρος της Ευρωπαϊκής Επιτροπής με ρόλο "Ευρώπη έτοιμη για την Ψηφιακή Εποχή" (2019-2024) και πρώην Επίτροπος Ανταγωνισμού (2014-2019).

Βιογραφικά Στοιχεία 
Γεννήθηκε στις 13 Απριλίου του 1968 στην πόλη Γλόστρουπ της Δανίας. Αποφοίτησε το 1993 από το πανεπιστήμιο της Κοπεγχάγης με πτυχίο Οικονομικών. Μιλάει Δανέζικα, Αγγλικά και περιορισμένα Γαλλικά. Είναι παντρεμένη και έχει τρία παιδιά.

Πολιτική Καριέρα 
Από το 1998 έως το 2000 η Μαργκρέτε Βεστάγκερ ήταν υπουργός Παιδείας και Θρησκευμάτων, ενώ από το 2000 έως το 2001 ήταν υπουργός Παιδείας. Η Βεστάγκερ εκλέχθηκε στο Κοινοβούλιο της Δανίας για πρώτη φορά το 2001 και από το 2007 έως το 2014 υπήρξε αρχηγός του Κοινωνικού και Φιλελεύθερου Κόμματος. Το 2011 ανέλαβε Υπουργός Οικονομικών και Εσωτερικών στην Κυβέρνηση Συνασπισμού της Χέλε Τόρνινγκ-Σμιτ. Το 2012 κατά τη διάρκεια της Δανέζικης Προεδρίας του Συμβουλίου της Ευρωπαϊκής Ένωσης η Βεστάγκερ ήταν πρόεδρος του Συμβουλίου Οικονομικών και Δημοσιονομικών Υποθέσεων.

Το 2014 η Τόρνινγκ-Σμιτ πρότεινε τη Μαργκρέτε Βεστάγκερ ως τη Δανή Επίτροπο στην Επιτροπή Γιούνγκερ. Ο Ζαν Κλωντ Γιούνγκερ της ανέθεσε το χαρτοφυλάκιο Ανταγωνισμού και στις 3 Οκτωβρίου 2014 η Βεστάγκερ εγκρίθηκε από το Ευρωπαϊκό Κοινοβούλιο ως Επίτροπος Ανταγωνισμού.

Στις Εκλογές του Ευρωπαϊκού Κοινοβουλίου το 2019 η Βεστάγκερ ήταν υποψήφια Πρόεδρος της Ευρωπαϊκής Επιτροπής με την υποστήριξη του κόμματος Συμμαχία των Φιλελευθέρων και Δημοκρατών για την Ευρώπη (ALDE). Τελικά, πρόεδρος του Κολεγίου των Επιτρόπων ορίστηκε η Ούρσουλα φον ντερ Λάιεν. 

Η Μαργκρέτε Βεστάγκερ προτάθηκε ξανά ως Επίτροπος της Δανίας το 2019 και τον Οκτωβρίο του 2019 εγκρίθηκε από το Ευρωπαϊκό Κοινοβούλιο μετά από ακρόαση. Η Βεστάγκερ ανέλαβε Εκτελεστική Αντιπρόεδρος της Ευρωπαϊκής Επιτροπής, μαζί με τους Βάλντις Ντομπρόβσκις και Φρανς Τίμερμανς, και το Χαρτοφυλάκιο της αφορά στον Ανταγωνισμό και την Ψηφιακή Αλλαγή.

Ευρωπαία Επίτροπος Ανταγωνισμού 2014-2019 
Κατά τη διάρκεια της θητείας της ως Επίτροπος Ανταγωνισμού η Βεστάγκερ επικεντρώθηκε στους τομείς των παράνομων κρατικών ενισχύσεων και στις μονοπωλιακές τακτικές μεγάλων ευρωπαϊκών και ξένων επιχειρήσεων. 

 Όταν ανέλαβε, το 2014, η Μαργκρέτε Βεστάγκερ κληρονόμησε από τον προηγούμενο Επίτροπο Ανταγωνισμού, Χοακίν Αλμούνια, την έρευνα εναντίον της Google/Alphabet την οποία και συνέχισε. Επίσης, ξεκίνησε έρευνες για καταστρατήγηση των κανόνων ανταγωνισμού από τις εταιρείες Φίατ, Apple, Στάρμπακς, Άμαζον και Γκαζπρομ.
 Το 2015 η επιτροπή επέβαλε στην Cyprus Airways να επιστρέψει στην κυπριακή κυβέρνηση €65 εκατομμύρια, ως παράνομες κρατικές ενισχύσεις. Αυτή η απόφαση είχε ως αποτέλεσμα τη διακοπή λειτουργίας της εταιρείας.
 Το 2016 μετά από διετή έρευνα της Βεστάγκερ, η Επιτροπή επέβαλλε στην Apple πρόστιμο €13 δισεκατομμύρια για παράνομες φορολογικές ελαφρύνσεις και απλήρωτους φόρους στην Ιρλανδία. Πρόκειται για το υψηλότερο φορολογικό πρόστιμο που έχει επιβάλλει ποτέ η επιτροπή.
 Το 2017 η επιτροπή επέβαλλε πρόστιμο €2,7 δισεκατομμύρια στην Alphabet (πρώην Google) για καταπάτηση των κανόνων ανταγωνισμού. Στη συνέχεια η εταιρεία έκανε έφεση. Την ίδια χρονιά επιβλήθηκε πρόστιμο €250 εκατομμύρια στην Άμαζον για απλήρωτους φόρους.
 Το 2018 πρόστιμα επεβλήθησαν στις Qualcomm (€997 εκατομμύρια) και Google (€4,3 δισεκατομμύρια) για μονοπωλιακές τακτικές, και
 το 2019 ακολούθησαν η Mastercard (€570 εκατομμύρια) και η Google (€1.49 δισεκατομμύρια).

Παραπομπές 

Δανοί πολιτικοί
Ευρωπαίοι επίτροποι